Fost diversi punti li qamu waqt id-diskussjoni rigward in-nisa fil-programm 'Popolin' tkellimna wkoll dwar l-indipendenza tal-mara ta' llum. In-nisa għandhom dritt jiddeċiedu għalihom infushom f'kwistjonijiet bħal ma huma il-Morning-After pill u l-abort? 'Popolin' tkellem ma Mary Gaerty, President tal-Kunsill Nazzjonali tan-Nisa li spjegat li kemm fl-opinjoni personali tagħha kif ukoll bħala Kunsill, ma jaqblux mal-abort għaliex meta tinqatel tarbija tkun qed tinqatel ukoll mara. Mistoqsija mill-preżentatur jekk l-idea ta' pajjiżna tistax tinbidel jekk fil-Parlament Malti jiżdied in-numru tan-nisa, Gaerty qalet li kwistjonijiet bħal dawn temmen li huma iktar ibbażati fuq valuri u prinċipji milli ideat. "Jiena nemmen li d-dritt tiegħek jispiċċa miegħek, ma għandux jirfes id-dritt ta' ħaddieħor". Żiedet tgħid li l-edukazzjoni hija essenzjali, biex ngħallmu lill-ġuvintur u t-tfajliet jirrispettaw lil xulxin. Josette Ciappara, opinjonista tenniet li f'issues bħal dawn jiddependi ħafna l-individwu u l-għarfien li jkollu rigward il-konsegwenzi li ġġib magħha deċiżjoni bħal din. Hija spjegat li kull każ għandu jiġi analizzat fil-mertu tiegħu; "ma tistax tagħmel xi ħaġa ġenerika għal kollox għaliex kull każ huwa differenti minn ieħor".